CELEX: 62013TN0260
Language: el
Date: 2013-05-08 00:00:00
Title: Υπόθεση T-260/13: Προσφυγή της 8ης Μαΐου 2013 — Ryanair Holdings κατά Επιτροπής

29.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 189/28
            
         Προσφυγή της 8ης Μαΐου 2013 — Ryanair Holdings κατά Επιτροπής
   (Υπόθεση T-260/13)
   2013/C 189/58
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ryanair Holdings (Δουβλίνο, Ιρλανδία) (εκπρόσωποι: G. Berrisch, δικηγόρος, και D. Hull, Solicitor)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση C(2013) 1106 τελικό της Ευρωπαϊκής Επιτροπής, της 27ης Φεβρουαρίου 2013, με την οποία κρίνεται ασύμβατη προς την κοινή αγορά και τη συμφωνία ΕΟΧ πράξη συγκεντρώσεως (υπόθεση COMP/M.6663 — Ryanair/Aer Lingus III)·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει έναν λόγο ακυρώσεως, υποστηρίζοντας ότι η Επιτροπή, αφενός, δεν απέδειξε επαρκώς κατά νόμο και, αφετέρου, υπέπεσε σε πλάνη κρίνοντας ότι η συγκέντρωση, όπως τροποποιήθηκε κατόπιν των δεσμεύσεων που προσφέρθηκε να αναλάβει η προσφεύγουσα, θα παρακώλυε σημαντικά τον αποτελεσματικό ανταγωνισμό στην κοινή αγορά. Η προσφεύγουσα υποστηρίζει, επίσης, ότι η Επιτροπή παραβίασε την αρχή της αναλογικότητας, την αρχή της χρηστής διοικήσεως και παρέβη την υποχρέωση αιτιολογήσεως.
   Προς στήριξη των επιχειρημάτων της, η προσφεύγουσα προβάλλει ότι η Επιτροπή υπέπεσε σε πρόδηλη πλάνη εκτιμήσεως και παραβίασε τις προαναφερθείσες αρχές όσον αφορά: (α) τις δεσμεύσεις σχετικά με τη μεταβίβαση των δραστηριοτήτων της Aer Lingus που αφορούσαν 43 αλληλεπικαλυπτόμενα δρομολόγια στη Flybe Group plc· (β) τις δεσμεύσεις σχετικά με τα δρομολόγια Δουβλίνο-Λονδίνο, Κορκ-Λονδίνο και Shannon-Λονδίνο· (γ) τις δεσμεύσεις σχετικά με τις δραστηριότητες της Aer Arann όσον αφορά τα 43 αλληλεπικαλυπτόμενα δρομολόγια στα οποία θα δραστηριοποιούνταν η Flybe και (δ) τις δεσμεύσεις σχετικά με τα δρομολόγια για τα οποία η Επιτροπή εντόπισε πιθανά προβλήματα ως προς τον ανταγωνισμό.